送王道粹學士知亳州
作者：梅堯臣
朝代：宋

paragraphs: 古者二千石，高車駕青驪。
車前陳曲蓋，車後建朱旗。
金鼓鳴兩旁，壺漿擁通逵。
所付重威惠，所仰撫惸嫠。
景亳實鉅屏，往俾國相之。
國相稱疾還，正值民阻饑。
朝廷急恤養，選守莫與宜。
君嘗典海陵，政績爲衆推。
今授輙辭命，大夫多飛綏。
屢上不得請，飭馭俄輕齎。
既體堯舜仁，又答稷禼知。
八月風漸高，木葉將披披。
郊原棗已剝，場圃黍可治。
必期寬賦斂，無乃息疲羸。
何當過苦縣，肯暇觀舊碑。